Algemesí porta a l’edició 2022 de Fitur el turisme cultural i gastronòmic com a marca municipal
31 de Enero de 2022

Després de dos anys de pandèmia, enguany Fitur ha estat una “edició d’impacte clau en la reactivació del sector”, així ho comuniquen en la seua pàgina web, amb 127 països participants i més de 100.000 persones assistents. Durant els 5 dies que dura la fira, del 19 de gener al 23, Algemesí ha gaudit del seu espai dins de l’expositor de València Turisme, marca de la Diputació de València que engloba a molts municipis de la comunitat.

“El turisme cultural i gastronòmic d’Algemesí ha estat font d’inspiració per a altres municipis i d’interès per a empreses del sector” ha declarat Edgar Bresó, regidor de Turisme. El divendres 21 va ser el dia elegit per a promocionar el nostre municipi: al matí amb la presentació d’Algemesí com a destí turístic i la projecció del vídeo promocional El millor dels nostres somriures i a la vesprada amb el showcooking de l’Arròs d’Algemesí de la mà d’ARBAL; ambdues mostres van tindre gran acollida entre el públic assistent. A més, Fitur s’ha convertit en un “escenari” per a mostrar al món els principals atractius turístics del nostre poble on destaquen: les Falles, la Setmana Taurina i, òbviament, la Festa de la Mare de Déu de la Salut.

A banda de les activitats programades, el director del Museu Valencià de la Festa, Julio Blasco, va acollir als visitants en l’estand d’Algemesí on s’oferia tota la informació sobre la Festa de la Mare de Déu de la Salut, el patrimoni algemesinenc més internacional i guardonat per la Unesco, i l'oferta econòmica i natural del municipi sobretot a través de codis QR. A més de la Festa, també ha cridat l’atenció de les persones que s’acostaven a l’estand d’Algemesí les visites teatralitzades i el pàrquing d’autocaravanes, entre altres.